ET Euroopa Liidu Teataja C 260/9

Eelotsusetaotlus, mille on esitanud High Court of Justice, Queen’s Bench Division (Administrative Court) (Ühendkuningriik) 22. juulil 2010 — The Air Transport Association of America, American Airlines, Inc., Continental Airlines, Inc., United Airlines, Inc. versus The Secretary of State for Energy and Climate Change

(Kohtuasi C-366/10)

()

2010/C 260/12

Kohtumenetluse keel: inglise

Eelotsusetaotluse esitanud kohus

High Court of Justice Queen’s Bench Division (Administrative Court)

Põhikohtuasja pooled

Kaebuse esitajad: The Air Transport Association of America, American Airlines, Inc., Continental Airlines, Inc., United Airlines, Inc.

Vastustaja: The Secretary of State for Energy and Climate Change

Eelotsuse küsimused

1. Kas käesolevas asjas, milles vaidlustatakse direktiivi 2003/87/EÜ (1), mida on muudetud direktiiviga 2008/101/EÜ (2), et lisada lennutegevus ühenduse kasvuhoonegaaside saastekvootidega kauplemise süsteemi (koos edaspidi „muudetud direktiiv”), kehtivus, võib tugineda mõnele või kõikidele järgmistest rahvusvahelise õiguse normidest: a) rahvusvahelise tavaõiguse põhimõte, mille kohaselt igal riigil on täielik ja eranditu suveräänsus oma õhuruumi üle; b) rahvusvahelise tavaõiguse põhimõte, mille kohaselt ükski riik ei või mingis neutraalvete osas õiguspäraselt kehtestada oma suveräänsust; c) rahvusvahelise tavaõiguse põhimõte, mille kohaselt võib vabalt lennata üle neutraalvete; d) rahvusvahelise tavaõiguse põhimõte (mille olemasoluga vastustaja ei nõustu), mille kohaselt üle neutraalvete lendav õhusõiduk allub selle riigi ainujurisdiktsioonile, kus ta on registreeritud, kui rahvusvahelises lepingus ei ole selgelt sätestatud teisiti; e) Chicago konventsioon (eelkõige artiklid 1, 11, 12, 15 ja 24); f) avatud õhuruumi leping (eelkõige artiklid 7, artikli 11 lõike 2 punkt c ning artikli 15 lõige 3); g) Kyoto protokoll (eelkõige artikli 2 lõige 2)?

Kui esimesele küsimusele vastatakse jaatavalt:

2. Kas muudetud direktiiv on kehtetu, kuivõrd sellega kohaldatakse, ja osas, milles sellega kohaldatakse, heitkogustega kauplemise süsteemi nendele lendude osadele (kas üldiselt või kolmandates riikides registreeritud õhusõidukite puhul), mis leiavad aset väljaspool ELi liikmesriikide õhuruumi, kuna see on vastuolus ühe või mitme eeltoodud rahvusvahelise tavaõiguse põhimõttega?

3. Kas muudetud direktiiv on kehtetu, kuivõrd sellega kohaldatakse, ja osas, milles sellega kohaldatakse, heitkogustega kauplemise süsteemi nendele lendude osadele (kas üldiselt või kolmandates riikides registreeritud õhusõidukite puhul), mis toimuvad väljaspool ELi liikmesriikide õhuruumi: a) vastuolu tõttu Chicago konventsiooni artiklitega 1, 11 ja/või 12; b) vastuolu tõttu avatud õhuruumi lepingu artikliga 7?

4. Kas muudetud direktiiv on kehtetu osas, milles sellega kohaldatakse heitkogustega kauplemise süsteemi lennutegevusele: a) vastuolu tõttu Kyoto protokolli artikli 2 lõikega 2 ja avatud õhuruumi lepingu artikli 15 lõikega 3; b) vastuolu tõttu Chicago konventsiooni artikliga 15 eraldi või koostoimes avatud õhuruumi lepingu artikli 3 lõikega 4 ja artikli 15 lõikega 3; c) vastuolu tõttu Chicago konventsiooni artikliga 24 eraldi või koostoimes avatud õhuruumi lepingu artikli 11 lõike 2 punktiga c?

(1) Euroopa Parlamendi ja nõukogu 13. oktoobri 2003. aasta direktiiv 2003/87/EÜ, millega luuakse ühenduses kasvuhoonegaaside saastekvootidega kauplemise süsteem ja muudetakse nõukogu direktiivi 96/61/EÜ (ELT L 275, lk 32; ELT eriväljaanne 15/07, lk 631).

(2) Euroopa Parlamendi ja nõukogu 19. novembri 2008. aasta direktiiv 2008/101/EÜ, millega muudetakse direktiivi 2003/87/EÜ, et lisada lennutegevus ühenduse kasvuhoonegaaside saastekvootidega kauplemise süsteemi (ELT L 8, lk 3).